Úrslit í jólasögusamkeppni eldri grunnskólabarna : Sólrún Silja átti verðlauna-söguna Í aðventublaði Skessuhorns í lok nóvember var kynnt samkeppni um gerð jólasögu meðal nemenda eldri bekkja grunnskólanna á Vesturlandi . Þátttaka í samkeppninni var með besta móti , en alls skiluðu sér í keppnina 68 sögur frá nemendum allflestra grunnskóla á Vesturlandi . Í fyrsta sæti varð jólasagan Óskastund barnanna eftir Sólrúnu Silju Rúnarsdóttur í 8. bekk Lýsðuhólsskóla í Staðarsveit . Hún býr í Böðvarsholti á Snæfellsnesi . Sólrún Silja fær stafræna myndavél í verðlaun . Í öðru sæti varð sagan Vinnukonan og álfamærin eftir Bjarka Þór Grönfeldt Gunnarsson , nemanda í 10. bekk Varmalandsskóla , en hann er frá Brekku í Norðurárdal . Bjarki fær 10 þúsund króna gjafabréf að launum . Í þriðja sæti varð sagan Gummi og jólakúlan , eftir Sigurlaugu Rún Hjartardóttur , nemanda í Grundaskóla á Akranesi . Hún fær 5 þúsund króna gjafabréf í verðlaun . Verðlaunasögurnar í heild sinni eru í Jólablaði Skessuhorns sem kom út fyrr í vikunni . Þátttakendum öllum eru færðar bestu þakkir fyrir að vera með og sigurvegurum er óskað til hamingju . Það er alveg ljóst að meðal ungra íbúa á Vesturlandi býr efni í skáld framtíðarinnar .